| **Vincė Vaidevutė Margevičienė** |
| --- |
| Gimė | 1949 m. gegužės 12 d. (73 metai)Irkutsko sritis, Rusija |
| Sutuoktinis (-ė) | Edmundas |
| Vaikai | Agnė Margevičiūtė, Iveta Pavlovienė |
|  |
| Veikla | biologė, Lietuvos ir Kauno miesto politinė bei visuomenės veikėja |
| Partija | 
* 1990 m. Lietuvos politinių kalinių ir tremtinių sąjunga;
* 2003 m. Tėvynės sąjunga.

 |
|  |
| Alma mater | 
* 1972 m. Vilniaus universitetas;
* 1999 m. Kauno technologijos universitetas.

 |

**Vincė Vaidevutė Margevičienė** (g. 1949 m. gegužės 12 d. Irkutsko srityje, Rusijoje) – biologė, Lietuvos ir Kauno miesto politinė bei visuomenės veikėja.

Biografija
----------

Gimė tremtinių šeimoje. Baigė Čeremchovo pradinę mokyklą. Tėvas, gydytojas Vincas Kauza, Vyčio kryžiaus kavalierius, Lietuvos nepriklausomybės kovų savanoris, mirė Sibire 1950 m. 1960 m. su motina grįžo į Lietuvą. 1967 m. baigė Vilniaus vakarinę jaunimo darbo mokyklą. 1972 m. baigė Vilniaus valstybinio universiteto Gamtos mokslų fakultetą, įgijo biologijos ir chemijos dėstytojos specialybę. 1997–1999 m. studijavo Kauno technologijos universiteto Administravimo fakultete ir įgijo viešojo administravimo magistro laipsnį.

1968–1972 m. Lietuvos mokslų akademijos Biochemijos instituto jaunesnioji mokslinė bendradarbė. 1972–1985 m. Lietuvos onkologijos dispanserio gydytoja laborantė. 1985–1995 m. Kauno onkologijos dispanserio gydytoja citologė.

1995–1997 m. Kauno miesto savivaldybės tarybos narė, Kauno miesto savivaldybės mero pavaduotoja. 1997–2000 m. Kauno miesto savivaldybės tarybos narė. 1997–2004 m. Kauno apskrities viršininko administracijos Socialinių reikalų, kultūros ir švietimo departamento direktorė. 2004–2016 m. Seimo narė, nare išrinkta Centro rinkimų apygardoje Nr. 13.

1990 m. Lietuvos politinių kalinių ir tremtinių sąjungos narė. 2003 m. Tėvynės sąjungos narė.

Lietuvos Raudonojo Kryžiaus Kauno komiteto pirmininkė, Socialinių inovacijų fondo prezidentė, Lietuvos gyventojų patarėjų sąjungos valdybos narė.

Vyras Edmundas, dukros Agnė ir Iveta.

Kita
----

2013 m. balandžio 10 d. policijos pareigūnams sustabdžius politikės vairuojamą automobilį ir patikrinus blaivumą, paaiškėjo, kad ji vairavo išgėrusi (nustatytas 0,61 promilės girtumas). Už tai Kaišiadorių apylinkės teismas paskyrė 1000 litų baudą ir metams uždraudė vairuoti automobilį. 2013 m. liepą Kauno apygardos teismas, peržiūrėjęs bylą, nuobaudos nepakeitė, o 2014 m. vasarį Lietuvos Aukščiausiasis Teismas konstatavo, jog pakeisti žemesnės instancijos teismų sprendimus nėra teisinio pagrindo.

Nuorodos
--------

* 2008 m. Lietuvos Respublikos Seimo rinkimai.

Išnašos
-------

1. 1 2 3 4 5  MARGEVIČIENĖ VINCĖ VAIDEVUTĖ Archyvuota kopija 2022-01-23 iš Wayback Machine projekto.. Kas yra kas Lietuvoje 2018. Nuoroda tikrinta 2021-06-16.
2. ↑  *Who is who in Lithuania*, Kas yra kas Lietuvoje, UAB Neolitas, 2006, p. 409, ISBN 978-9986-709-53-4
3. ↑  Arūnas Karaliūnas. „Už vairavimą išgėrus nubausta Seimo narė kaltino gudobelių antpilą", lrytas.lt, 2013-06-04. Nuoroda tikrinta 2021-06-16.
4. ↑  „Seimo narė V.V.Margevičienė lieka nubausta už vairavimą išgėrus". Kauno diena, 2014-02-20. Nuoroda tikrinta 2021-06-16.
5. ↑  2008 m. Lietuvos Respublikos Seimo rinkimai – Tėvynės sąjunga – Lietuvos krikščionys demokratai – Iškelti kandidatai Archyvuota kopija 2014-02-14 iš Wayback Machine projekto.